

Tel: ++385 51 209 945, Fax: ++385 51 209 979

Veslarska ulica 5, 51000 Rijeka, OIB: 30123739908, IBAN: HR3324020061837300005

web: http://rivrtici.hr, e-mail: info@rivrtici.hr

**IZVJEŠĆE DJEČJEG VRTIĆA RIJEKA**

**O OSTVARIVANJU GODIŠNJEG PLANA I PROGRAMA RADA**

**ZA PEDAGOŠKU 2023./24. GODINU**

**– Sažetak –**

U Rijeci, 30. kolovoza 2024.

**UVOD**

Rad Dječjeg vrtića Rijeka usmjeren je na osiguravanje uvjeta za cjelovit razvoj, odgoj i učenje djeteta te razvoj njegovih kompetencija.

Temelji se na humanističkoj koncepciji, shvaćanju djeteta kao cjelovitog bića i prihvaćanju integrirane prirode njegova učenja koje se odvija u kontekstu odgojno-obrazovne ustanove. U skladu s Nacionalnim kurikulumom za rani i predškolski odgoj i obrazovanje, usmjereni smo na: praćenje, prepoznavanje i primjereno odgovaranje na individualne i razvojne potrebe djece te poticanje i osnaživanje temeljnih kompetencija za cjeloživotno učenje; kreiranje poticajnog okruženja za cjeloviti razvoj djeteta i stvaranje suradničke kulture vrtića; integriranje njege, zdravstvene zaštite i pravilne prehrane djece u cjelokupan odgojno-obrazovni proces; profesionalni razvoj djelatnika te izgradnju i njegovanje partnerskih odnosa vrtića i obitelji.

Dječji vrtić Rijeka kompleksna je i velika ustanova predškolskog odgoja i obrazovanja koja u svom sastavu ima četiri Centra predškolskog odgoja, odnosno 23 Podcentra predškolskog odgoja, a svoju djelatnost ostvaruje i u KBC Rijeka, lokalitet Dječja bolnica Kantrida tj. lokalitet Sušak.

U vrtiću se provode redoviti, obogaćeni, kraći i posebni programi te program predškole. Svaki Centar predškolskog odgoja djeluje u skladu sa svojim posebnostima, potrebama, vrijednostima i njeguje vlastitu kulturu.

**SAŽETAK IZVJEŠĆA CENTRA PREDŠKOLSKOG ODGOJA MAESTRAL**

**O OSTVARIVANJU GODIŠNJEG PLANA I PROGRAMA RADA**

**ZA PEDAGOŠKU 2023./2024. GODINU**

**Organizacija rada**

Centar predškolskog odgoja Maestral jedan je od četiri Centra predškolskog odgoja pri ustanovi Dječji vrtić Rijeka. Čine ga šest Podcentara predškolskog odgoja: Belveder, Drenova, Gabbiano, Kozala, Maestral i Rastočine u kojima se provode sljedeći programi odgoja i obrazovanja: jaslički i vrtićki redoviti program, vrtićki redoviti program na talijanskom jeziku za djecu pripadnike talijanske nacionalne manjine, redoviti program obogaćen specifičnim sadržajima iz sporta te posebni program namijenjen djeci s teškoćama (poremećaj iz spektra autizma). U pedagoškoj godini 2023./24. upisano je 514 djece u 35 odgojno-obrazovnih skupina. U jaslički je program upisano 120 djece u 11 odgojnih skupina, a u vrtićki je program upisano 394 djece u 24 odgojne skupine. Program predškole pohađalo je 5 djece. Djeca su integrirana u odgojno-obrazovnu skupine redovnog vrtićkog programa - 2 u Podcentar Drenova, 1 u Podcentar Maestral, 1 u Podcentar Belveder, te 1 u Podcentar Rastočine. Sjedište Centra nalazi se u Podcentru Maestral.

**Materijalni uvjeti**

Nabava osnovnih sredstava, sitnog inventara, didaktičkog i potrošnog materijala za potrebe djelatnosti odvijala se tijekom godine u skladu s financijskim mogućnostima Dječjeg vrtića Rijeka. U Podcentru Maestral nabavljeni su: garderobni ormari za kuhinjsko osoblje, trodijelni sudoper, univerzalni kuhinjski stroj, servilna kolica, stolice za zbornicu, klima uređaji za skupine s posebnim programom i ekonomat, zavjese, stolice, stolovi i ormarići za sve skupine s posebnim programom, ormar za pohranu sredstava za čišćenje. U Podcentru Drenova nabavljen je trodijelni sudoper za kuhinju i servilna kolica za dostavu obroka u skupine. U Podcentru Belveder nabavljen je namještaj za tri dječje sobe (jaslice i vrtić), servilna kolica za dostavu obroka u skupine, plinski štednjak za kuhinju. U Podcentru Rastočine nabavljeni su zidni poličari, servilna kolica i stolice za zbornicu. Sredstva za rad su redovito nabavljana, kako za potrebe neposrednog rada s djecom tako i za potrebe pratećih djelatnosti.

Nedostaci i oštećenja prijavljivani su Gradskom odjelu za gospodarenje imovinom, no ove godine značajno je manje izvršenih popravaka i radova na svim objektima.

U PPO Drenova izvršen je popravak sistema za grijanje objekta, zamjena parketne površine u sobi vrtićke skupine i ličenje zidova sobe, popravak drvenih sprava, popravak elektroinstalacije u dječjem sanitarnom čvoru te sanacija zidova, vodoinstalaterski radovi u sanitarnom čvoru za odrasle. U PPO Belveder izvršena je izmjena dijela staklenih površina na svim vratima. U PPO Maestral izvršena je kompletna obnova jednog dječjeg sanitarnog čvora, sanacija posljedica poplavljivanja u prizemlju objekta (vodoinstalaterski, parketarski i zidarski radovi), a u Podcentru Rastočine izvršena je sanacija vodoinstalacije, obnova stropne površine u spremištu, bravarski i električarski radovi na ulaznim vratima objekta.

**Odgojno-obrazovni rad**

Bitna zadaća CPO-a Maestral bila je: Njegujući kulturu vrtića, kreirati prostorno socijalno i vremensko okruženje za ispunjen i sretan život djeteta u vrtiću. U središtu našeg promišljanja uvijek je dijete i socijalni kontekst u kojem se nalazimo. Okruženje, posebice u vrtiću, ima svoje iznimno važno značenje i ukoliko ga želimo oblikovati po mjeri djeteta pred nama su brojni izazovi. Njega definiraju norme, sustav vrijednosti, očekivanja, prava, obveze, uloge i odnosi za svakog djelatnika i sudionika odgojno obrazovnog procesa, a upravo taj splet utjecaja bio je predmet naših stručnih dijaloga, refleksija i veliko područje cjelogodišnjeg rada. S namjerom unaprjeđenja, odabrana su dva velika područja koja su se promišljala, vrednovala i unaprjeđivala: fleksibilnost – vremenska, prostorna, socijalna, obrazovna i organizacijska i participacija djece u svim aspektima odgojno-obrazovnog procesa (planiranje, provedba, vrednovanje, refleksija)

Da bi dijete autonomno stupalo u interakciju s fizičkim i socijalnim okruženjem potrebno je bilo stvoriti uvjete, organizirati i oblikovati prostor koji je otvoren i ima mogućnost preoblikovanja. Kada govorimo o prostorno-materijalnom okruženju vrtića, težili smo sve prostore vrtića staviti u funkciju igre djece te ih bogato opremiti materijalima koji pozivaju dijete na igru i interakciju

U dobro organiziranom prostoru, koji je opremljen raznovrsnim sredstvima i materijalima, djeca imaju mogućnost inicirati aktivnosti i igru, biraju i izmjenjuju aktivnosti i prostore, biraju s kim i čime će se igrati, stupaju u različite odnose sa starijom i mlađom djecom bez velikog utjecaja odgajatelja. U takvim situacijama odgajatelj postaje istraživač svoje odgojne prakse, kako bi mogao odgovoriti na sva praktična i teorijska pitanja koja mu se u svakodnevnom radu postavljaju.

* PPO Belveder - Zadržati fleksibilnost i otvorenost s naglaskom na stvaranje uvjeta za povezivanje svih dionika odgojno-obrazovnog procesa.
* PPO Drenova - njegujući kulturu vrtića, stvoriti sigurno i poticajno okruženje za ispunjen, sretan i slobodan život djeteta u vrtiću
* PPO Gabbiano - obogaćivanje prostorno materijalnog okruženja kako bi se stvorili uvjeti za cjeloviti djetetov razvoj
* PPO Kozala - Oblikovanje poticajnog materijalnog i socijalnog okruženja koje potiče aktivnu participaciju djece, raznovrsnost igre i socijalnih interakcija
* PPO Maestral –Jaslice: oblikovanje poticajnog materijalnog i socijalnog okruženja u funkciji igre i učenja djece; Vrtić: stvaranje uvjeta za razvoj socioemocionalnih vještina kod djece, svjesnosti o sebi i okruženju u kojem žive; Posebne skupine: poticati socioemocionalni razvoj i komunikaciju djeteta, životno praktičnim aktivnostima (posebni program)
* PPO Rastočine – Jaslice: participacija djece u svim segmentima odgojno-obrazovnog rada uvažavanjem dječje autonomije i poticanjem samostalnosti; Vrtić: aktivna participacija djece u odgojno-obrazovnom procesu s naglaskom na organiziranje zajedničkih prostora u funkciji dječjeg razvoja te razvijanja socijalnih i građanskih kompetencija.

Da bi dijete autonomno stupalo u interakciju s fizičkim i socijalnim okruženjem potrebno je stvoriti kvalitetne uvjete i trajno o njima brinuti, nadograđivati ih i mijenjati. Svaki Podcentar je optimalno iskoristio svoje potencijale postižući najveću dobrobit kako za djecu tako i za ostale dionike procesa. Istovremeno smo osiguravali osobnu, socijalnu, tjelesnu, emocionalnu i obrazovnu dobrobit pomno organizirajući često i vrlo zahtjevne uvjete. Težili smo oblikovanju prostora koji je otvoren i ima mogućnost preoblikovanja. Većinu vrtićkih prostora smo stavljali u funkciju igre i učenja djece, a naročito smo uspješni bili u PPO Drenova. Slobodno kretanje djece vrtićem, odabir skupine, aktivnosti, okruženja i društva smatramo velikim iskorakom u kvaliteti rada i s ponosom smatramo da je takav oblik rada „po mjeri djeteta.“

Takav pristup omogućuje promijenjena i osnažena uloga odgojitelja koji promatra, dokumentira odgojno-obrazovni proces i nastoji što bolje razumjeti dijete, njegov način razmišljanja i stil učenja, kako bi mogao u skladu s potrebama mijenjati i prilagođavati okruženje i materijale. Tijekom godine vrtići su na refleksijama, dnevnim praćenjima i planiranjima, postavljali mikro ciljeve kojima su dolazili do ostvarivanja bitne zadaće, u skladu s kulturom svakog pojedinog Podcentra.

**SAŽETAK IZVJEŠĆA CENTRA PREDŠKOLSKOG ODGOJA POTOK**

**O REALIZACIJI GODIŠNJEG PLANA I PROGRAMA RADA**

**ZA PEDAGOŠKU 2023./2024. GODINU**

**Organizacija rada**

Centar predškolskog odgoja Potok jedan je od četiri Centara predškolskog odgoja pri ustanovi Dječji vrtić Rijeka. Čini ga pet Podcentara predškolskog odgoja: Potok, Mlaka, Podmurvice, Topolino i Zvonimir Cviić, u kojima se provode sljedeći programi odgoja i obrazovanja: jaslički i vrtićki redoviti program, jaslički i vrtićki redoviti program na talijanskom jeziku za djecu pripadnike talijanske nacionalne manjine, obogaćeni program za rano učenje engleskog jezika te posebni program namijenjen djeci s teškoćama (poremećaji iz spektra autizma).

U Centar predškolskog odgoja Potok u pedagošku godinu 2023./24. upisano je 448 djece u 30 odgojno-obrazovnih skupina, od čega 113 djece u 10 odgojnih skupina jasličkog programa i 335 djece u 20 odgojnih skupina vrtićkog programa.

U program predškole upisano je četvero djece koja su integrirana u redovne vrtićke skupine Podcentara Mlaka i Podcentra Potok.

**Materijalni uvjeti**

U kuhinji PPO-a Podmurvice prošle godine je skinuta napa radi štakora, a ove godine su uredili krovni i stropni prostor na kojem je ventilacija stajala. Radi glodavaca su zatvorili ventilator koji je bio na prozorskoj stjenki i nije se koristio. Jedna vrtićka soba je u potpunosti uređena – ofarbana i lakirani su parketi, sanirane i obnovljene dječje sanitarije pripadajuće sobe. U dječjim sanitarijama jasličke skupine postavili su bojler tako da djeca imaju toplu vodu za pranje ruku i njegu. Kupljen je namještaj za jednu sobu te garderobni ormarići za sve skupine i nadopunile su se ležaljke gdje su nedostajale. Nabavljena je nova perilica suđa. Postavljene nadzorne kamere pomažu u smanjenju vandalizama, tako da ove godine nismo imali zabilježen niti jedan slučaj devastacije objekta. Grupa roditelja je u suradnji s odgojiteljicama izradila projekt lokalnog partnerstva „Malim koracima do dječjeg osmjeha“. Projekt je drugi u nizu projekata kojim je uređeno dvorište. Projektom je uređeno dvorište vrtića novim spravama.

Za posebni program za djecu s poremećajima iz spektra autizma PPO-a Potok kupljena je didaktika te sredstva za rad fizioterapeuta. Također su se sredstva Erasmus projekta Daj 5 usmjerila za nabavku senzornih sredstava i opremila se dodatno soba za individualni rad, a soba se opremila i klima uređajem.

U PPO Topolino je uređena soba dnevnog boravka djece novim stolovima i stolicama, kupljen je inox ormar za kuhinju.

PPO Mlaka je opremljen novom klimom u jaslicama, novim ormarima na zaključavanje za odgajatelje, a za kuhinju je kupljena nova perilica, inox stol i ormar.

U PPO-u Potok je kupljen namještaj za jednu skupinu, 10 stolova i stolice, kuhinjica s foteljama i kaučima za jednu skupinu, ormari s ključem za odgojitelje, velike stolice za odgojitelje u jaslicama. Uređena su ulazna vrata dvorišta. Vrata se nisu mogla potpuno zatvoriti radi dotrajalosti, a sada smo uveli zaključavanje dvorišta radi čestog boravka nepoznatih osoba na dvorištu tijekom noći. Obnovile su se sprave na dvorištu – ljuljačke i penjalica-vlak. Također se grupa roditelja s odgojiteljima natjecala za projekt lokalnog partnerstva „Sretno djetinjstvo“ za uređenje dvorišta na kojem najčešće borave djeca s poremećajima iz spektra autizma te je dvorište u fazi pripreme za novu spravu.

U centralnoj kuhinji CPO-a Potok je strop iznad ventilacije u kuhinji te sitni detalji na zidovima po nalogu sanitarne inspekcije. Napravljena su i postavljena nova vrata u suhom skladištu. Nabavljena su osnovna sredstava – tri inox ormara s policama, sjeckalica, kotao za kuhanje, perilica suđa, zamrzivač. Za potrebe praone kupljen je novi valjak za glačanje i parna postaja. U svibnju se dogodila provala u prostorije domara, nekadašnje kotlovnice te je otuđeno nekoliko aparata – puhalica za lišće, miniwash, motorna pila i trimer.

**Odgojno-obrazovni rad**

Bitna zadaća DV Rijeka za pedagošku 2023./24.godinu je: „Vrtić po mjeri djeteta – kreiranje prostornog, socijalnog i vremenskog okruženja za ispunjen i sretan život u vrtiću“. S obzirom na postavljenu bitnu zadaću, suvremena načela odgojno-obrazovnog rada i Nacionalni kurikulum za rani i predškolski odgoj i obrazovanje posebna pažnja je posvećena:

* praćenju, podupiranju interesa, potreba i mogućnosti djece u planiranju aktivnosti, osmišljavanju i obogaćivanju cjelokupnog vanjskog prostora
* podržavanju učenja iskustvom u aktivnostima koje su sadržajno neodvojive (projektno učenje)
* poštivanju vremenske i prostorne fleksibilnosti u odvijanju dnevnih rutina i aktivnosti

Definirana bitna zadaća se realizirala uvažavajući kontekst pojedinih podcentara i kontinuitet odgojno-obrazovne prakse. Na zajedničkim refleksijama odgajatelja i stručnih suradnika vodila se kontinuirana briga o osvještavanju područja rada u odgojno-obrazovnom procesu koje treba unapređivati. Najčešća pitanja na koja se nastojalo kvalitetno i stručno odgovoriti su:

* Kako osigurati i unaprijediti materijalno i socijalno okruženje?
* Kako unaprijediti vremensku fleksibilnost?
* Kako svakodnevno poticati participaciju djeteta u svim, za njega važnim aktivnostima i odlukama?
* Kako unaprijediti razvoj kritičkog promišljanja i rješavanja problema?
* Što djeca uče za život istraživanjem svijeta oko sebe (promatranjem, pokusima, kretanjem) i koji je njihov doživljaj?

Za realizaciju bitne zadaće bili su potrebni kontinuirana briga i rad na osvještavanju područja rada i u odgojno-obrazovnom procesu koja treba unaprjeđivati kao i usmjerenost planiranja na dijete i njegovu osobnu, emocionalnu, tjelesnu obrazovnu i socijalnu dobrobit. Pomaci koji su učinjeni u pojedinim segmentima najvidljiviji su ostvarivanjima bitnih zadaća u kontekstu podcentara.

PPO Topolino - Ovogodišnja bitna zadaća je usmjerena na prepoznavanje i izražavanje emocija, poticanje verbalne i neverbalne komunikacije, jačanje samopouzdanja i pozitivne slike o sebi.

PPO Zvonimir Cviić - ovogodišnja bitna zadaća je *Poticati participaciju djece i roditelja u obogaćivanju vanjskog prostora i hodnika s ciljem stvaranja poticajnog i stimulativnog okruženja.*

PPO Mlaka - bitna zadaća je *priroda kao poticaj za učenje igrom.*

PPO Podmurvice - bitna zadaća je *fleksibilnom organizacijom kreirati prostorno okruženje za istraživanje i stjecanje iskustava, znanja i socijalnih vještina.*

PPO Potok - ovogodišnja bitna zadaća jaslica bila je *poticati govor djeteta kao osnovu za svestrano komuniciranje s okolinom i time obogaćivati dječji kognitivni, emocionalni i perceptivni svijet,* avrtića (redovni i rad u smjenama) je *osigurati poticajno okruženje uvažavajući različitost svakog djeteta gledano kroz dimenzije građanskog odgoja.*

**SAŽETAK IZVJEŠĆA CENTRA PREDŠKOLSKOG ODGOJA TURNIĆ**

**O OSTVARIVANJU GODIŠNJEG PLANA I PROGRAMA RADA**

**ZA PEDAGOŠKU 2023./2024. GODINU**

**Ustrojstvo rada**

Centar predškolskog odgoja Turnić jedan je od četiri Centra predškolskog odgoja ustanove Dječji vrtić Rijeka. Čini ga šest Podcentara predškolskog odgoja: Gardelin, Krnjevo, Mavrica, Pehlin, Radost i Turnić, u kojima se provode sljedeći programi odgoja i obrazovanja: jaslički i vrtićki redoviti program, vrtićki redoviti program na talijanskom jeziku za djecu pripadnike talijanske nacionalne manjine, redoviti program obogaćen specifičnim sadržajima iz sporta te posebni programi namijenjeni djeci s teškoćama u razvoju – program za djecu s poremećajem iz spektra autizma i program za djecu s motoričkim teškoćama. Specifično ove pedagoške godine, u PPO Radosti odvijali su se radovi na adaptaciji objekta te je objekt bio privremeno zatvoren, a upisana su djeca bila preraspoređena u druge prostore drugih PPO-a.

Sjedište Centra nalazi se u Podcentru Mavrica. U Centar predškolskog odgoja Turnić u pedagoškoj godini 2023./2024. bilo je upisano 479 djece u 31 odgojno-obrazovnu skupinu, od toga 98 djece u 10 odgojno-obrazovnih skupina jasličkog programa i 381 dijete u 22 odgojno-obrazovne skupine vrtićkog programa.

U program predškole bilo je upisano 9 djece koja su bila integrirana u redovne vrtićke skupine Podcentara Mavrica i Krnjevo.

**Materijalni uvjeti**

U suradnji s Odjelom za gospodarenje imovinom Grada Rijeke te upravom vrtića, unutrašnji i vanjski prostor objekata sanirao se i opremao prema nastalim hitnim potrebama i nužnostima Ustanove. Nabava osnovnih sredstava, sitnog inventara, didaktičkog i potrošnog materijala za potrebe djelatnosti odvijala se tijekom godine u skladu s financijskim mogućnostima Dječjeg vrtića Rijeka.

Od investicija i građevinskih radova izvršeni su sljedeći radovi u Podcentrima:

* PPO Gardelin – izvodili su se radovi spuštanja stropova i djelomična izmjena rasvjetnih tijela u svim prostorima dnevnog boravka djece. Jedna je soba kompletno adaptirana – izmjena podnog pokrova (laminat), oličeni zidovi te izmijenjena rasvjetna tijela
* PPO Krnjevo – za potrebe kuhinje pribavljena je perilica suđa, u kotlovnici je stavljen novi kotao, pribavljeni su garderobni ormari za sve djelatnike, za jednu su skupinu nadopunjene zavjese. Nadalje, adaptirale su se 3 sobe dnevnog boravka djece – lakiranje parketa, ličenje zidova, izmjena rasvjetnih tijela; adaptirala su se dva dječja wc-a - izmijenjena je kompletna podna i zidna keramika, izmijenjene su sanitarije, ugrađena je tuš kada te ogledala i rasvjetna tijela.
* PPO Mavrica – Za potrebe djelatnika i sjedišta CPO-a u PPO Mavrica, Dječji vrtić Rijeka pribavio kopirku, laptop i konferencijske stolice. Na terasama su izmijenjene dotrajale drvene podne oplate i izmijenjeni su svi rukohvati na ogradama
* PPO Radost – planirana energetska obnova i kompletna adaptacija unutarnjeg i vanjskog dijela objekta realizirana je u skladu s planom. Adaptirana je fasada objekta, izmijenjeni svi prozori i vrata, izmijenio se kompletan krov, opremio se je i uredio vanjski prostor za igru djece, oličila se je i dijelom izmijenila metalna ograda koja okružuje vrtić. Unutarnji radovi obuhvaćali su ličenje svih zidova, izmjenu rasvjetnih tijela, lakiranje parketa u jednom prostoru za dnevni boravak djece te je prefarbana sva unutarnja stolarija u objektu.
* PPO Turnić – u prostor odgojno-obrazovnih skupina postavljena su 3 klima uređaja te jedan klima uređaj u dvoranu vrtića. Tijekom ljetnih mjeseci adaptiran je dio hodnika na način da je izmijenjen podni pokrov, oličeni zidovi i izmijenjena rasvjetna tijela. Kompletno su prefarbana sva ulazna vrata u sobe dnevnog boravka djece. Izmijenio se je podni pokrov u dvorani vrtića, dok je jedna soba dnevnog boravka djece poličena. Za potrebe djelatnika opremila se je zbornica ormarima za biblioteku te stolom i stolicama. Pribavljeni su garderobni ormari za sve djelatnike.

**Odgojno-obrazovni rad**

Bitna zadaća Dječjeg vrtića Rijeka ove pedagoške godine bila je: Vrtić po mjeri djeteta - kreiranje prostornog, socijalno i vremenskog okruženja za ispunjen i sretan život djeteta u vrtiću. U skladu s njom te specifičnostima i potrebama, vrtići su donijeli svoje bitne zadaće:

PPO Gardelin - Stvaranje bogatog, raznolikog i otvorenog okruženja koje potiče autonomiju i interakciju među djecom

PPO Krnjevo - Povezivanje različitosti i potencijala odraslih i djece u bogatom okruženju

PPO Mavrica - Djeca, odgojitelji i roditelji suradnici u kreiranju sigurnog, raznolikog i bajkovitog dječjeg okruženja

PPO Pehlin - Kreiranje vrtića usmjerenog na cjeloviti razvoj djeteta i unaprjeđenje suradničkih odnosa odgojitelja i roditelja

PPO Turnić - Stvaranje prostorno-materijalnih uvjeta koji potiču simboličku igru i bolju suradnju djece, odgojitelja i roditelja

U radu na bitnoj zadaći polazili smo od spoznaje da je kvaliteta okruženja u kojemu se dijete nalazi preduvjet kvalitetnog i cjelovitog razvoja djeteta. Djeca svoja znanja i iskustva stječu i razvijaju u stalnoj interakciji s okruženjem, stoga je uloga vrtića na odgovarajući način organizirati prostor po mjeri djeteta. Ove pedagoške godine posebno smo se usmjerili na promišljanje i unaprjeđenje prostornog i socijalnog okruženja vrtića. Zajedničke radionice i kontinuirane refleksije odgojitelja i pedagoga, procjena i samo procjena okruženja prema indikatoru kvalitete, analiza dokumentacije, odabir kritičkog prijatelja na razini vrtića, zajednička procjena okruženja vrtića, povezivanje i razmjena ideja među skupinama i među vrtićima samo su neki od pristupa koje smo odabrali za ostvarivanje naše bitne zadaće.

Ovakav pristup omogućio je bolje povezivanje među odgojiteljima, razvoj refleksivnih vještina, bolju kulturu dijaloga na razini vrtića i, ono najvažnije, bolje razumijevanje vlastite uloge i načina pružanja podrške djeci.

Da bi dijete autonomno stupalo u interakciju s fizičkim i socijalnim okruženjem potrebno je bilo stvoriti uvjete, organizirati i oblikovati prostor koji je otvoren i ima mogućnost preoblikovanja. Kada govorimo o prostorno-materijalnom okruženju vrtića, težili smo sve prostore vrtića staviti u funkciju igre djece te ih bogato opremiti materijalima koji pozivaju dijete na igru i interakciju. Pri odabiru materijala i poticaja brinuli smo o njihovoj kvaliteti i edukativno – razvojnoj komponenti (poticaji koji omogućuju simultano jačanje različitih dječjih kompetencija i njihovog cjelovitog razvoja). U tom smislu iznimna je bila važnost uloge odgojitelja koji promatra, dokumentira odgojno-obrazovni proces i nastoji što bolje razumjeti dijete, njegov način razmišljanja, stil učenja, kako bi mogao u skladu s potrebama mijenjati i prilagođavati okruženje. Tijekom godine vrtići su na refleksijama, dnevnim praćenjima i planiranjima, postavljali mikro ciljeve kojima su dolazili do ostvarivanja bitne zadaće, u skladu s kulturom svog vrtića i pojedine odgojne skupine, uvažavajući pritom potrebe i interese djece.

Poseban naglasak stavio se na unaprjeđenje kvalitete odnosa i suradnje odgojitelja i roditelja te unaprjeđenje suradničkog odnosa ka partnerskom. U tom odnosu roditelji djeteta su kontinuirano bili informirani o odgojno-obrazovnom procesu (uz pomoć plakata, brošura, letaka, internetske komunikacije, razmjene dokumentacije o djetetu, radionica, edukacija), te ih se podržavalo i osnaživalo u roditeljskoj ulozi. Težilo se stvoriti bolji suradnički odnos vrtića i obitelji djece omogućavanjem roditeljima provođenje vremena sa svojom djecom u odgojnim skupinama, praćenje i djelatno sudjelovanje u neposrednome odgojno-obrazovnom procesu te upoznavanje vlastite djece u drukčijem kontekstu od obiteljskog

Napredak se vidi u većem promišljanju odgojitelja o načinima uključivanja roditelja u život i rad vrtića, u boljem uključivanju roditelja u rad skupina volontiranjem, uključivanjem u mini projekte na razini vrtić-roditelj, više posjeta roditelja vrtiću i vrtića obiteljima, većim uključivanjem na roditeljske sastanke, informacije, akcije na razini vrtića (uređenje, prikupljanje sredstava).

Vrednovanjem rada na bitnoj zadaći izdvajamo sljedeće učinjene pomake:

* Svi prostori vrtića stavljeni u funkciju igre i učenja djece (hodnici, međuprostori, pred prostori skupina)
* Veća fleksibilnost djece u korištenju prostora i odabira prijatelja u novonastalim prostorima, više samoorganiziranih aktivnosti
* Boljim praćenjem i analizom dokumentacije došlo je do boljeg razumijevanja dječjih akcija i potreba
* Više izrađenih poticaja od strane odgojitelja koji su proizašli iz razvojnih potreba djece
* Povećan broj interesnih centara u vrtićima
* Veća povezanost i suradnja između odgojitelja
* Veća spremnost za propitivanje prakse i razvoj kulture dijaloga
* Veća uključenost roditelja u planiranje i provođenje odgojno-obrazovnog rada
* Bolja informiranost roditelja, veća suradnja i povezanost obitelji i vrtića

**SAŽETAK IZVJEŠĆA CENTRA PREDŠKOLSKOG ODGOJA ZAMET**

**O OSTVARIVANJU GODIŠNJEG PLANA I PROGRAMA RADA**

**ZA PEDAGOŠKU 2023./2024. GODINU**

**Organizacija rada**

Centar predškolskog odgoja Zamet jedan je od četiri Centra predškolskog odgoja pri ustanovi Dječji vrtić Rijeka. Čine ga sedam Podcentara predškolskog odgoja: PPO Baredice, PPO Krijesnica, PPO Mirta, PPO Oblačić, PPO Srdoči, PPO Zamet i vrtić pri Dječjoj bolnici Kantrida, koji je 3. travnja 2024. preselio na novi lokalitet Sušak u kojima se provode sljedeći programi odgoja i obrazovanja: jaslički i vrtićki redoviti program, vrtićki redoviti program na talijanskom jeziku za djecu pripadnike talijanske nacionalne manjine, vrtićki program obogaćen specifičnim sadržajima sporta u Podcentrima Zamet i Srdoči, program ranog učenja engleskog jezika u Podcentru Krijesnica, kao i program za djecu na bolničkom liječenju „ U bolnici nisi sam“ pri novom kompleksu Sušak.

U Centar predškolskog odgoja Zamet u pedagošku godinu 2024./2025. upisano je 519 djece u 33 odgojno-obrazovne skupine, od toga 99 djece u 10 odgojnih skupina jasličkog programa i 419 djece u 23 odgojne skupinu vrtićkog programa. Novi lokalitet Sušak ima 3 odgojne skupine sa 60-tak djece. Sveukupan broj upisane djece u CPO Zamet je 578. U program predškole upisano je 11 djece koja su integrirana u redovne vrtićke skupine Podcentara Mirte, Oblačića i Krijesnice. Sjedište Centra nalazi se u Podcentru Zamet.

**Materijalni uvjeti**

Osnovna zadaća bila je poboljšanje na postojeće razine materijalne opremljenosti s ciljem stvaranja što boljih uvjeta za zadovoljavanje potreba djece i zaposlenika u Centru. Nabava osnovnih sredstava, sitnog inventara, didaktičkog i potrošnog materijala za potrebe djelatnosti odvijala se tijekom godine u skladu s financijskim mogućnostima Dječjeg vrtića Rijeka. Sredstva za rad su redovito nabavljana, kako za potrebe neposrednog rada s djecom tako i za potrebe pratećih djelatnosti.

Donacijom Ortonove-centar dentalne medicine, osigurana je sportska oprema za program “Igrom do sporta„ u PPO-u Zamet (senzorička daska s kamenjem, daska za balansiranje te složivi plastični gol). Donacijom roditelja osiguran je pijesak za nadopunu pješčanika u Podcentrima Oblačić i Srdoči.

Od osnovnih sredstava osigurani:

PPO Baredice: nabavljene su dvije muzičke linije.

PPO Krijesnica: nabavljen je jedan klima uređaj, šest inox kolica za potrebe serviranja hrane. Prostor zbornice u potpunosti je opremljen novim namještajem (ormari, otvorena polica stol i stolice).

PPO Mirta: nabavljene su četiri muzičke linije, četiri inox kolica za potrebe serviranja hrane, kao i potrebno kuhinjsko posuđe. Osigurane su zavjese za četiri odgojne skupine. Nabavljeno je deset novih dječjih stolova te četrdeset dječjih stolica.

PPO Oblačić: nabavljene su četiri muzičke linije, dvoja inox kolica za potrebe serviranja hrane, kao i potrebno kuhinjsko posuđe. Osigurane su zavjese za jednu odgojnu skupinu.

PPO Srdoči: nabavljena je nova perilica posuđa, inox kolica te potrebno kuhinjsko posuđe. Za jednu odgojnu skupinu nabavljen je jedan ormar za odgajatelje.

PPO Zamet: nabavljena su tri klima uređaja, četiri inox kolica za posluživanje hrane kao i potrebito sitno kuhinjsko posuđe.

Novi kompleks Sušak: preseljenjem vrtića na novu lokaciju osigurana su sva potrebna sredstva za opremanje novog prostora (namještaj, stolovi, stolice, interesni centri, didaktika) kao i likovni potrošni materijal.

Redovito su održavana dizala u Podcentrima Krijesnica, Mirta i Srdoči kao i servisiranje kotlovnica prije početka sezone grijanja.

Tijekom godine nabavljao se materijal za potrebe rada domara, a vezano za popravke unutarnjeg prostora te uređenje dvorišta Podcentara. Likovni potrošni i didaktički materijal za potrebe struke nabavljao se periodično i u skladu s potrebama odgajatelja. Dio materijala odgojitelji su priskrbili suradnjom s roditeljima i čimbenicima iz neposredne okoline.

Od investicija Odjela za gospodarenjem imovinom grada Rijeka izvršeni su sljedeći radovi u Podcentrima:

**PPO KRIJESNICA**

- uređenje ulaznog prilaza u objekt

- kompletna sanacija vanjskog dvorišta – nova betonska podloga

**PPO MIRTA**

- postavljen novi cinčani portun na ulazu prema plaži

- popravak zvona na ulaznim vratima

- saniranje kupole na gornjem ulazu i premazivanje drvenog prilaza

**PPO SRDOČI**

- zamjena drvene obloge terasa i svjetlarnika novom oblogom

**NOVI KOMPLEKS SUŠAK**

-Dječja bolnica Kantrida 3. travnja preselila ja na novi lokalitet. Prostor vrtića u potpunosti opremljen osnovnim i didaktičkim sredstvima koja je osigurao DV Rijeka.

**Odgojno – obrazovni rad**

**BITNA ZADAĆA:** Vrtić po mjeri djeteta – kreiranje prostornog, socijalnog i vremenskog okruženja za ispunjen i sretan život djeteta u vrtiću

**PPO BAREDICE**

BITNA ZADAĆA: Stvaranje prostorno materijalnog okruženja koje će omogućiti zadovoljavanje interesa, mogućnosti i posebnosti svakog djeteta.

Sadržaji rada:

- Sinergijom djece i odgojitelja graditi individualni i grupni identitet djece

- Različitim poticajima i materijalima u zajedničkim prostorima omogućiti istraživačke aktivnosti djece

**PPO MIRTA**

BITNA ZADAĆA: Poticati, pratiti i dokumentirati dječju međusobnu komunikaciju i aktivnu participaciju s ciljem kreiranja kvalitetnog prostorno-materijalnog okruženja

Sadržaji rada:

-osmišljavanje i obogaćivanje svih prostora vrtića (soba dnevnog boravka, hodnici, dvorište), te poticanje na fleksibilnost korištenja istih

-korištenje različitih oblika dokumentiranja u svrhu poboljšanja kvalitete dječjih strukturiranih i ne strukturiranih aktivnosti

-održavanje redovitih refleksija i samorefleksija s djecom uz različite oblike zapisa

-poticanje na aktivno sudjelovanje unutarnjih i vanjskih čimbenika za ostvarenje dobrobiti dječje igre

**PPO KRIJESNICA**

BITNA ZADAĆA: Osmisliti i prilagoditi prostorno-materijalno i socijalno okruženje interesima, mogućnostima i posebnostima svakog djeteta, na osnovu stvarnih činjenica i objektivne procjene djetetova razvoja

Sadržaj rada:

* Izrada didaktičkih sredstava od pedagoško neoblikovanog i prirodnog materijala
* Izrada plakata koji odražavaju potrebe, interese i podržavaju učenje djece
* Fleksibilno organiziranje rutinskih aktivnosti i ritama dana
* Zajedničke prostore vrtića organizirati na način da budu namijenjeni zajedničkim igrama djece

**PPO OBLAČIĆ**

BITNA ZADAĆA: Kreiranje primjerenog i poticajnog prostorno – materijalnog okruženja

Sadržaj rada:

-izrada različitih poticaja u svim prostorima vrtića koji će kontinuirano poticati razvoj dječje autonomije

-aktivno sudjelovanje djece u obogaćivanju okruženja vrtića s naglaskom na suradnju i komunikaciju djece različitih odgojnih skupina

-prikupljanje i izrada različitih materijala i poticaja za upoznavanje djece prirodnog i društvenog okruženja

**PPO SRDOČI**

BITNA ZADAĆA: Planiranja odgojno-obrazovnog procesa u svim prostorima vrtića i izvan njega uz povezivanje aktivnosti djece u unutarnjem i vanjskom prostoru vrtića

Sadržaj rada:

* Refleksija i samorefleksija s djecom uz foto i video zapise
* Osmišljavanje i uređenje vanjskog prostora vrtića i prostora hodnika
* Izrada plana i skice vanjskog i unutarnjeg prostora vrtića
* Stvaranje zajedničkih interesnih centara u predsoblju i vanjskom prostoru (izrada pokretnih i prijenosnih elemenata, materijala i poticaja)
* Izrada materijala za podržavanje senzomotoričke igre djece

**PPO ZAMET**

BITNA ZADAĆA: Kreirati okruženje kojim će se poticati razvoj osobnog identiteta djeteta, prihvaćanjem individualnih posebnosti svakog djeteta te spoznajom osobnog identiteta, postupno poticati razvoj socijalnog identiteta.

Sadržaj rada:

Razvoj osobnog identiteta:

* Osobne fotografije djece (prisutne za označavanje i izradu didaktičkih igara)
* Autoportreti i portreti djece i odraslih koji rade u vrtiću i s kojima se djeca svakodnevno susreću u vrtiću (u sobama dnevnog boravka i u ostalim prostorima vrtića)
* Osobne iskaznice djece (svaka skupina kreira na svoj jedinstven način)
* Kutija za osobne stvari djece
* Jedinstvena proslava rođendana

Razvoj grupnog (socijalnog) identiteta:

* Personalizirana iskaznica skupine
* Velika slagalica vrtića Zamet (u centralnom holu) – svaka skupina kreira sadržaj i izgled na svoj način

**PPO Klinički bolnički centar Rijeka, Lokalitet Sušak**

BITNA ZADAĆA : Kreiranje prostornog i socijalnog okruženja koji će u specifičnim bolničkim uvjetima poticati optimizam, emocionalnu ravnotežu i djelovati na razvoj socijalnih kompetencija hospitaliziranog dijete.

U planu je bilo ostvariti je kroz sadržaje:

planiranje prostora i aktivnosti koje su što sličnije uobičajenom načinu života djeteta s ciljem razvijanja osjećaja sigurnosti u novoj socijalnoj sredini

aktivnosti usmjerene na razvoj i jačanje regulacije emocija

aktivni pristup odgajatelja koji dobrim modelom potiče i omogućuje djeci i roditeljima lakšu prilagodbu na nove okolnosti

kreiranje poticajnog prostorno-materijalnog okruženja pri preseljenju u novu bolnicu za majku i dijete.

S realizacijom smo zadovoljne obzirom na sve okolnosti, uključujući nažalost i dva bolovanja s početka školske godine.

Ove pedagoške godine bitna zadaća je ostala ista što je omogućilo svim sudionicima da nastave djelovanje u promišljanju unapređenja ovog važnog segmenta rada vrtića. Prvenstveno se to odnosi na prostorno – materijalno okruženje, fleksibilnost, participaciju djece i socijalni kontekst. I dalje smo poticali praćenje, dokumentiranje i rasprave koje su omogućile svim sudionicima procjenjivanje svoje teorije ili slike o djetetu/djeci, kao i njegovim mogućnostima. Naime, uređenje prostora, okruženja u vrtiću predstavlja materijalizaciju i čini vidljivim mišljenje svakog od nas o shvaćanju djeteta i odgojno – obrazovnog rada s djecom rane dobi. Tijekom rujna odgajatelji su promatrali, procjenjivali i dokumentirali aktivnosti djece, što je bila osnova i polazište za definiranje bitne zadaće na nivou svakog podcentra.

Kada govorimo o optimalnim uvjetima za razvoj djece onda to podrazumijeva i sve segmente koji utječu na to. Što se tiče prostorno – materijalnog okruženja ove pedagoške godine smo planiranje i praćenje dokumentirali na nekoliko razina. Prva je da smo unapređivanje pratili na razini soba boravka djece, zajedničkih prostora (predsoblja, hodnika), druga razina je materijali i sredstva za igru i učenje, potom razina osmišljenih vanjskih prostora i naposljetku procjena kako okruženje odražava osobni, i grupni identitet djece.

U mjesečnim refleksijama i susretima zajednica učenja najčešća tema naših razgovora je istraživanje mogućnosti participacije djece u kreiranju okruženja vrtića. Važno je da odgajatelji upoznaju različite mogućnosti djece i razmijene iskustva o različitim modelima sudjelovanja djece.

Materijalno okruženje omogućava stjecanje znanja o svijetu koje ga okružuje te socijalno okruženje omogućava stjecanje znanja o ljudskim odnosima. U vrtiću odgajatelj omogućava stjecanje i razvoj socijalnih iskustava i to, ne zato što je tu, nego zato što u uvjetima u kojima dijete živi sa većim brojem djece za to postoje mogućnosti.